Title: Vedenie Štábu požiadalo vedúcich realizačných tímov športov zúčastnených na OH v Aténach, aby v spolupráci s osobnými trénermi
Author: Roman Bucek
Last saved by: dusan.tazky

Hodnotiaca správa o účasti výprav Slovenskej republiky
na XXI. zimných olympijských hrách a X. zimných paralympijských hrách
 vo Vancouveri  

A. XXI. zimné olympijské hry

Na XXI. zimných olympijských hrách vo Vancouvri 2010 (ZOH 2010) reprezentovala Slovenskú republiku doteraz najpočetnejšia výprava na zimných hrách a to celkom 73 športovcov, ktorí súťažili v šiestich športoch – biatlon, boby, krasokorčuľovanie, ľadový hokej, lyžovanie (bežecké, zjazdové a skoky) a sánkovanie. 

V histórii  Slovenskej republiky ako samostatnej krajiny, boli ZOH 2010 pre našu výpravu najúspešnejšie. V hodnotení krajín sa Slovenská republika ziskom 1 zlatej, 1 striebornej a 1 bronzovej medaily umiestnila na 18. mieste z celkového počtu 82 zúčastnených krajín.

Na zisku medailí sa podieľali:
1 zlatá: Anastazia Kuzminova (biatlon),
1 strieborná: Anastazia Kuzminova (biatlon),
1 bronzová: Pavol Hurajt (biatlon).

1.	Zloženie výpravy 

	Výprava Slovenskej republiky na ZOH 2010 bola dňa 14. januára 2010 schválená Výkonným výborom Slovenského olympijského výboru (VV SOV) a dňa 26. januára 2010 zverejnená na 38. Valnom zhromaždení Slovenského olympijského výboru (VZ SOV). 

2.	Hodnotenie výsledkov

Na predchádzajúcich zimných olympijských hrách, ktoré sa uskutočnili v Turíne 2006  skončilo Slovensko na 21. mieste z celkového počtu 80 zúčastnených krajín. Ak to porovnáme, získané umiestnenie na ZOH 2010 je výrazne lepšie. V porovnaní krajín s približne rovnakým počtom obyvateľov (do 5,5 mil.) sa podľa celkového počtu získaných medailí Slovensko umiestnilo na 3. mieste za Nórskom a Fínskom. 

Základnou podmienkou účasti na ZOH 2010 bolo splnenie kvalifikačných kritérií medzinárodných športových federácií. Okrem týchto kritérií, SOV vytvoril pre vybrané disciplíny aj vlastné, náročnejšie výkonnostné kritéria. Splnenie kritérií medzinárodných športových federácií a vybojovanie účastníckych kvót je oveľa náročnejšie ako tomu bolo na predchádzajúcich ZOH.  

| 1994 | 1998 | 2002 | 2006 | 2010
Olympijské body (do 6. miesta) | 2 | 6 | 2 | 9 | 21
Medailové umiestnenia | - | - | - | 0-1-0 | 1-1-1

V súhrnnej tabuľke (príloha č. 1) dosiahnutých umiestnení a výkonov slovenských športovcov sú vedené výsledky podľa dosiahnutého umiestnenia. Pre vyjadrenie hodnoty výkonu ani tento spôsob nie je celkom objektívny, nakoľko rozptyl veľkosti štartového poľa v rôznych disciplínach bol od 30 (krasokorčuľovanie, sánkovanie) do 101 (obrovský slalom mužov). Vzhľadom na účastnícke kvóty a kvalifikačné kritériá pre jednotlivé disciplíny ani veľkosť štartového poľa nemusí pravdivo odrážať náročnosť súťaže. 

2. 1. Biatlon

Počet účastníkov:
•	športovci - 10
•	sprievod - 9

Slovenský biatlon na ZOH 2010 dosiahol svoj najväčší olympijský úspech, ale aj vôbec najväčší úspech slovenského športu na zimných olympijských hrách v celej jeho histórii. Súčasným olympijským  medailistom sa podarilo to, k čomu v minulosti len veľmi málo chýbalo generácii pretekárok okolo Soni Mihokovej alebo Martine Halinárovej.

Kuzminová sa po zdravotných problémoch dokázala zmobilizovať a svoju výkonnosť  potvrdila ziskom zlatej (rýchlostné preteky na 7,5 km) a striebornej medaily (stíhacie preteky na 10 km). Od Pavla Hurajta sa nečakávalo, že získa medailu. Na základe jeho výkonnosti sa od neho očakávali umiestnenia do 15. miesta.  Ziskom bronzovej medaily (preteky na 15 km s hromadným štartom) prekvapil nielen sám seba, ale aj jeho ďalšie umiestnenia  (5., 7. a 16. miesto) sú dôkazom výbornej pripravenosti a bojovnosti  pretekára. 

Napriek tomuto úspechu je treba konštatovať, že ostatní členovia reprezentačných družstiev mužov a žien po adekvátnej príprave, nedokázali nadviazať na skvelé výsledky Kuzminovej a Hurajta. 

2. 2. Boby 

Počet účastníkov:
•	športovci - 4
•	sprievod - 4

	V súťaži dvojbobov skončili Milan Jagnešák s Petrom Nárovcom na 20. mieste (ZOH 2006 - 25. miesto).  Preteky štvorbobov ovplyvnila vyššia teplota, dážď a organizátormi urobené úpravy ľadu v dráhe krátko pred  štartom ešte viac ako počas súťaže dvojbobov. Z pretekov sa ešte pred ich začiatkom odhlásili 3 posádky. Naša posádka v zložení Milan Jagnešák, Martin Tešovič, Petr Nárovec a Marcel Lopuchovský sa v prvej jazde prevrátila a pre vážne poškodenie bobov preteky nedokončili.

2. 3. Lyžovanie

2. 3. 1. Bežecké

Počet účastníkov:
•	športovci - 5
•	sprievod - 11

Peter Mlynár obsadil v šprinte klasickou technikou 57. miesto. V štafete dosiahol výkon na úrovni osobného maxima a finišoval na 12 mieste. Vzhľadom na svoj vek 22 rokov má predpoklad ďalšieho výkonnostného rastu.    

Michal Malák v pretekoch na 15 km voľne obsadil 54. miesto. V šprinte dvojíc spolu s Ivanom Bátorym skončili na 14. mieste. V štafete na svojom úseku dosiahol veľmi dobrý čas a výrazne pomohol štafete k celkovému 12. miestu. 
    
Ivana Bátory mal veľmi dobre rozbehnuté preteky na 15 km voľným spôsobom, ale v nasadenom tempe nevydržal a postupne klesol na 40. miesto. V šprinte dvojíc spolu s Michalom Malákom skončil na 14. mieste. V štafete na 4 x 10 km podal solídny výkon, odovzdával na 9. mieste a udržal kontakt s druhou skupinkou. Preteky na 50 km nedokončil, keď odstúpil na 34. kilometri. Celkovo možno konštatovať, že výkonnosť, ktorou sa Bátory prezentoval na ZOH 2010, bola do značnej miery ovplyvnená aj dvojtýždňovým obmedzením v tréningu zo zdravotných dôvodov na prelome roka.

Martin Bajčičák v pretekoch na 15 km voľným spôsobom obsadil 23.miesto, keď dosiahnutý výsledok ovplyvnila kolízia s ruským pretekárom. V skiatlone obsadil 25. miesto, keď stratil kontakt s hlavnou skupinou tesne pred koncom klasickej časti. V štafete na 4 x 10 km podal z jej členov najlepší výkon, keď odovzdával po svojom úseku na 7. mieste. Najväčšie očakávania predstavovali preteky na 50 km klasickým spôsobom, po 25 km však postupne začal strácať sily a z pretekov odstúpil na 35. kilometri.   

Celkovo možno konštatovať, že od vystúpenia bežcov sa čakalo viac. Najlepšie dosiahnuté umiestnenie a to 23.miesto, je v prípade družstva mužov sklamaním. 

Alena Procházková pricestovala do dejiska ZOH 2010 z Canmore, kde prebiehala jej záverečná príprava s ochorením dolných dýchacích ciest. Napriek úsiliu lekárov výpravy,  zdravotný stav jej nedovolil, aby podala taký výkon, ktorý sa od nej očakával. K dýchacím ťažkostiam pred pretekmi pribudli aj problémy v hrudnej časti chrbtice, čo ešte viac skomplikovalo jej zdravotný stav. Za týchto okolností pretekárka mohla nastúpiť iba na jednu disciplínu - klasický šprint. V konečnom poradí obsadila celkové 18. miesto, čo bolo najlepšie dosiahnuté umiestnenie na ZOH 2010 v bežeckom lyžovaní.

2. 3. 2. Zjazdové

Počet účastníkov:
•	športovci - 3
•	sprievod - 7

Veronika  Zuzulová absolvovala v obrovskom slalome len prvé kolo a sústredila sa na svoju hlavnú disciplínu – slalom, v ktorom obsadila výborné 10. miesto.  

Jana Gantnerová skončila v obrovskom slalome na 35. mieste. V slalome sa umiestnila na 24. mieste a vzhľadom na to, že v oboch disciplínach štartovala s vysokými číslami podala dobré výkony.

Jaroslav Babušiak sa predstavil v najväčšom počte disciplín a najlepšie sa umiestnil slalome na 30. mieste. V zjazde obsadil 52. miesto, v super G sa umiestnil na 37. mieste a v obrovskom slalome skončil na 44. mieste.  

2. 3. 3. Skoky na lyžiach

Počet účastníkov:
•	športovci - 1
•	sprievod - 1

Tomáš Zmoray v tréningoch naznačoval, že by sa mohol kvalifikovať do hlavnej súťaže na oboch mostíkoch. Podarilo sa mu to až v pretekoch na veľkom mostíku, keď v kvalifikácii skočil 119,5 m. V pretekoch potom obsadil 43. miesto skokom dlhým 108 m. 

2. 4. Ľadový hokej
	
2. 4. 1. Družstvo mužov

Počet účastníkov:
•	športovci - 23
•	sprievod - 10
	
	Do turnaja vstupovalo družstvo s cieľom pokúsiť sa získať 2 body z prvých dvoch stretnutí s favorizovanými mužstvami Českej republiky a Ruska, ďalšie 3 body vybojovať s Lotyšskom a vytvoriť si tak dobrú pozíciu v tabuľke pred play-off, umožňujúcu hrať tento dôležitý zápas proti relatívne slabšiemu súperovi. Účasťou a dobrým výkonom vo štvrťfinále chceli hráči splniť základný cieľ na turnaji. Stanovený cieľ družstvo splnilo a vo štvrťfinále po ťažkom boji porazilo Nórsko a otvorilo si možnosť bojovať o medailové umiestnenie.

	V semifinále naše družstvo prehralo s Kanadou, ktorá bola favoritom celého turnaja. Zápas o 3. miesto s Fínskom sa nám nevydaril a obsadili sme 4. miesto. Na medailu naše družstvo nedosiahlo, ale družstvo podávalo na turnaji vynikajúce výkony, čo ocenili nielen média, ale aj medzinárodne uznávaní odborníci. Výkony, ktorými sa družstvo prezentovalo boli založené na výborných individuálnych výkonoch, efektívnych presilových hrách i hre v oslabení. Hráči ako Demitra, Chára, Handzuš, Marián Hossa popri svojich výborných výkonoch na ľade boli skutočnými vodcami aj mimo ľadu. Všetci hráči svojim prístupom k úlohám v hernom pláne výrazne prispeli k skvelej propagácii slovenského hokeja na jednom z najvýznamnejších podujatí v histórii svetového hokeja.  

2. 4. 2. Družstvo žien

Počet účastníkov:
•	športovci - 21
•	sprievod - 6

Družstvo žien sa kvalifikovalo na ZOH 2010 ako najnižšie nasadené družstvo (18. miesto) zo svetového rebríčka Medzinárodnej federácie ľadového hokeja (IIHF).

Celkové 8. miesto je potrebné hodnotiť z pohľadu nováčika, ktorý po prvýkrát v histórii štartoval na takomto významnom podujatí. Družstvo nesklamalo, hráčky ukázali vôľu a chuť bojovať o výsledok do posledných sekúnd. Sú prísľubom do budúcnosti a potvrdilo sa, že nastúpená cesta – kvalitná každodenná športová príprava má svoj význam a priniesla svoj úspech v podobe postupu na ZOH 2010, čo už je považované za mimoriadny úspech.

2. 5. Sánkovanie

Počet účastníkov:
•	športovci - 5
•	sprievod - 3

	Sánkarské súťaže poznačila tragická nehoda gruzínskeho sánkara Nodara Kumaritašviliho v oficiálnom tréningu pred otvorením ZOH 2010. Táto udalosť negatívne ovplyvnila psychiku všetkých zúčastnených pretekárov a naviac, organizátori na poslednú chvíľu menili technické paramatre trate.

	Jana Šišajová obsadila 27. Miesto a Veronika Sabolová si vybojovala 14. miesto, čo je zatiaľ jej najlepšie umiestnenie na ZOH. Jozef Ninis skončil na 24. mieste a svojim výkonom výrazne zaostal za očakávaniami. Ján Harniš a Jozef Regec v pretekoch dvojsedadlových saní  skončili na 11. mieste.

2. 6. Krasokorčuľovanie

Počet účastníkov:
•	športovci - 1
•	sprievod -1

Ivane Reitmayerovej v krátkom programe spadla, do finálovej skupiny 24 najlepších krasokorčuliarok sa neprebojovala. a obsadila 28. miesto z 30 účastníčok.  

Naďalej ostáva veľkým prísľubom slovenského krasokorčuľovania do budúcnosti a má predpoklady na to, aby sa kvalifikovala aj na nasledujúce ZOH 2014, ktoré budú v Soči.

3.	Činnosť Štábu Vancouver 2010 

Štáb Vancouver 2010 bol ustanovený uznesením VV SOV. Vedením tohto poradného orgánu SOV, bol poverený viceprezident SOV pre zimné športové odvetvia Igor Nemeček. Cieľom štábu bolo zabezpečiť úspešnú účasť výpravy SR na ZOH 2010. Medzi kľúčové úlohy štábu patrilo vypracovanie výkonnostných nominačných kritérií pre účasť, zmluvy o účasti, návrh nominácie športovcov a ďalších účastníkov ZOH 2010.

  Okrem zasadutí štábu sa uskutočnili stretnutia s predstaviteľmi národných športových zväzou, na ktorých boli prerokované potreby realizačných tímov, týkajúce sa financovania športovej prípravy a požiadavky na dopravu do dejiska hier, veľkosti a zloženia realizačných tímov a tiež logistiky v dejisku hier. Možno zhodnotiť, že štáb pracoval efektívne a všetky dôležité úlohy splnil.

4.	Športová príprava 

Podľa hodnotenia národných športových zväzov bola spolupráca s rezortnými športovými strediskami, ktoré zabezpečujú väčšia časť prípravy športovcov, bezproblémová. Športová príprava bola realizovaná z väčšej časti v zahraničí, v športových strediskách s vhodnými tréningovým podmienkami. Poskytovanie dotácií na prípravu bolo cielené a efektívne. Na zabezpečenie športovej prípravy SOV prerozdelil v roku 2009 celkom 864 203 Eur z prostriedkov štátneho rozpočtu.

V období 16 mesiacov pred konaním ZOH 2010, prispieval Medzinárodný olympijský výbor (MOV) z prostriedkov olympijskej solidarity na zabezpečenie športovej prípravy vybraným športovom mesačne čiastkou 1 500 USD. Samostatným projektom olympijskej solidarity bola poskytnutá podpora pre družstvo žien v ľadovom hokeji v celkovej výške 20 750 Eur. 

5.	Zdravotné zabezpečenie

Komplexné preventívne lekárske prehliadky absolvovali všetci nominovaní športovci v individuálnych športoch a družstvo žien v ľadovom hokeji, a to v rezortných športových strediskách, alebo v zmluvnom zdravotnom neštátnom zariadení.

Zdravotnú službu, fyzioterapiu a masáže priamo v dejisku ZOH 2010 vykonávali lekári MUDr. Vladimír Vachalík, MUDr. Kararína Bergendiová, MUDr. Laurenc Dívald (olympijská dedina Whistler), MUDr. Dalimír Jančovič, MUDr. Karin Oppitzová (olympijská dedina Vancouver) a 10 masérov a fyzioterapeutov.  

Lieky, liečivá a spotrebný materiál dodala firma vybraná na základe výberového konania. Výživové doplnky v obmedzenom rozsahu dodala firma NUTREND, ktorá je partnerom SOV. Firma Pleuran poskytla športovcom a členom realizačných tímov, ktorí o to prejavili záujem, preparát s obsahom Imunoglukánu, na posilnenie obranyschopnosti organizmu.

Napriek početným poraneniam a ochoreniam najmä dýchacích ciest sa podarilo udržať dobrý zdravotný stav športovcov, čo malo priaznivý dopad na dosiahnuté výsledky. Úzka spolupráca lekárov so športovcami a realizačnými tímami, mala pozitívny vplyv aj na udržanie dobrého psychického stavu športovcov.

6.	Dopingová kontrola

MOV aj WADA mimoriadne dôsledne trvali na včasnom a presnom informovaní o  pobyte športovcov počas ZOH 2010. Túto požiadavku WADA vnímajú športovci a členovia realizačných tímov negatívne a ešte pred začiatkom hier sa ukázalo, že zo 73 slovenských športovcov prihlásených do súťaží, až 55 športovcov nepredložilo, alebo neaktualizovalo informácie o mieste pobytu s hodinovou presnosťou (6.00 h - 23.00 h) v čase konania ZOH 2010. Termín odovzdania nesplnili Marek a Miroslav Matiaško (biatlon). Hrozilo im udelenie prvého varovanie, avšak po podaní ich vysvetlenia MOV zastavil disciplinárne konanie vedene voči nim bez udelenia trestu. Porušenia antidopingových pravidiel sa dopustil aj Ľubomír Višňovský (ľadový hokej za nepriaznivý výsledok dopingovej kontroly (prekročenie hladiny pseudoefedrínu).
 
V tejto oblasti je potrebné pozitívne hodnotiť spoluprácu SOV s ADA SR a aktivitu jej zástupcu v štábe Vancouver 2010. 

7.	Organizačné zabezpečenie výpravy

Organizačné a technické zabezpečenie výpravy SR na ZOH 2010 sa realizovalo na základe postupov, ktoré schvaľoval VV SOV, a ktorý pravidelne informoval najvyšší orgán VZ SOV.

Akreditácia

Akreditácia výpravy SR sa vykonala podľa pravidiel MOV. Počas ZOH 2010 sa nevyskytli závažné problémy s akreditáciou jednotlivých členov výpravy 

Ubytovanie

Prvýkrát v histórii ZOH organizátor oficiálne vytvoril dve rovnocenné olympijské dediny. Slovenskí športovci a ich sprievod boli ubytovaní v dedinách podľa lokalizácie športovísk. 

V oboch dedinách mala výprava k dispozícii kancelárie a skladové priestory v pristavených vykurovaných funkčných kontajneroch.
 
Doprava

Doprava osôb bola zabezpečená na základe výberového konania firmou Kolumbus na trase Viedeň – Vancouver. Výprava sa prepravovala v rôznych termínoch podľa požiadaviek vedúcich realizačných tímov tak, aby to vyhovovalo z pohľadu záverečnej prípravy.

Prepravu nákladu (športový materiál, oblečenie a ďalší materiál pre zabezpečenie výpravy) realizovala firma Maurice Ward, ktorá mala výhradné právo pri manipulácii s nákladom a zásielkami v olympijskej dedine a v oficiálnych priestoroch ZOH 2010.

Podľa noriem MOV mala výprava pridelených 9 osobných vozidiel zn. GM Arcadia, ktoré boli využívané na prepravu športovcov a ich sprievodu, predovšetkým medzi olympijskými dedinami a vzdialenejšími športoviskami a letiskom. 
 
Oblečenie

Oblečenie bolo dodané firmami, ktoré uspeli vo verejnej súťaži. Dodávateľom športového oblečenia bola firma Adidas. 

Spoločenské oblečenie dodala firma Dana Kleinert. Oblečenie bolo šité na mieru, čo mohlo byť príčinou dodania nesprávnych veľkostí niekoľkým členom výpravy. Všetky nedostatky týkajúce sa oblečenia boli priebežne riešené k prevažnej spokojnosti členov výpravy.

Voľby do komisie športovcov MOV a komisie športovcov SOV

Kandidátom SOV do komisie športovcov MOV bol Miroslav Šatan, ktorý vo voľbách získal 440 hlasov a obsadil 5. miesto. Za členov komisie športovcov MOV boli účastníkmi ZOH 2010 zvolení britský skeletonista Adam Pengilly a americká hokejistka Angela Ruggierová. 

Počas hier prebehli aj voľby do komisie športovcov SOV, keď národné športové zväzy navrhli 6 kandidátov. Na základe počtu získaných hlasov boli zvolení Milan Jagnešák (boby), Alena Procházková (bežecké lyžovanie), Jana Gereková (biatlon) a Ivana Reimayerová (krasokorčuľovanie).

8.	Finančné zabezpečenie

V prílohe č. 2 je uvedený rozpis výdavkov v rokoch 2009 - 2010 súvisiacich so zabezpečením účasti výpravy SR na ZOH 2010 vo Vancouveri. K termínu vypracovania hodnotiacej správy zatiaľ neboli dodávateľom uhradené platby za časť oblečenia a leteckú prepravu nákladu.

9.	Mediálna prezentácia

		SOV pripravil publikáciu “Who is Who Slovensko/Slovakia” v slovensko - anglickej verzii, ktorá vyšla v tlačenej podobe, na CD a na USB nosičoch. Publikácia obsahovala množstvo informácií nielen o členoch našej olympijskej výpravy, ale aj o histórii slovenských zimných športov.

		Súčasťou mediálnej prezentácie výpravy boli aj tri tlačové konferencie, ktoré sa počas ZOH 2010 uskutočnili v Slovenskom reprezentačnom dome (SRD) vo Vancouveri. Mesiac po skončení ZOH 2010 vydal SOV s finančnou podporou Olympijskej solidarity MOV a v spolupráci s vydavateľstvom Petit Press a. s., oficiálnu knižnú pamätnicu Vancouver 2010. Reprezentatívna plnofarebná publikácia zaznamenáva všetky najdôležitejšie udalosti ZOH 2010.

10.	Medzinárodné aktivity 

Slovenskú republiku počas ZOH 2010 reprezentovali najvyšší štátny predstavitelia, čelní funkcionári SOV, národných športových zväzov zimných športov a tiež bývalí olympionici. Ich aktivity boli zamerané na prezentáciu Slovenskej republiky najmä v týchto oblastiach:
•	stretnutia s najvyššími politickými predstaviteľmi iných štátov a s predstaviteľmi medzinárodného športového spoločenstva,
•	prezentácia kultúrnych, ekonomických a spoločenských charakteristík súčasného stavu SR,
•	rozšírenie poznatkov a informácií o Slovenskej republike v rámci miestnych a medzinárodných komunikačných a informačných štruktúr dostupných počas konania ZOH 2010.

Slovenskú republiku počas ZOH 2010 zastupovali títo ústavní činitelia: 
•	prezident SR Ivan Gašparovič s doprovodom,
•	podpredseda vlády a minister školstva SR Ján Mikolaj s manželkou,
•	minister zahraničných vecí Miroslav Lajčák s manželkou,
•	mimoriadny a splnomocnený veľvyslanec SR v Kanade Stanislav Opiela s manželkou.

Prítomnosť a najmä aktivity uvedených ústavných činiteľov výraznou mierou pomohli k prezentácii SR, upevneniu jeho dobrého mena a tiež pomohla zvýšiť prestíž SR v športových štruktúrach. Na druhej strane, ich účasť na ZOH 2010 umožnila získať osobné skúsenosti, poznatky o charaktere a význame športu a najmä ZOH v širšom kontexte jeho poslania, ako aj charakteru reprezentácie krajiny na takomto podujatí. 

Zástupcovia SOV - čestný člen MOV Vladimír Černušák, predseda SOV František Chmelár a generálny sekretár SOV Jozef Liba aktívne komunikovali s predstaviteľmi MOV, medzinárodných športových federácií (MŠF) a národných olympijských výborov (NOV). Bolo dôležité získať poznatky a informácie o ďalšom smerovaní MOV, športového programu, logistických a ekonomických otázkach ako aj o personálnej politike. Tieto poznatky sú obzvlášť dôležité v smerovaní športovej stratégie SR a SOV na obdobie ďalších olympijských cyklov.

Slovenský reprezentačný dom

SOV v záujme cielenej a dynamickej prezentácie krajiny, ako aj vytvorenia priestoru na športovú diplomaciu a stretávanie sa športovcov a účastníkov ZOH  realizoval projekt Slovenského reprezentačného domu /SRD/. SOV poskytol licenciu na realizáciu a financovanie SRD agentúre Black Tea a BMA.

SRD bol realizovaný aj v súvislosti s uznesením vlády SR, ktorá uložila využiť ZOH 2010 na širšiu a aktívnejšiu propagáciu krajiny v zahraničí a vytvoril dobrý priestor na stretávanie sa výpravy SR, osláv medailového výsledku i ďalších dobrých výsledkov výpravy, priestor na diskusie a spoločenské stretnutia.

SRD počas jeho trvania navštívilo množstvo významných osobnosti politického, kultúrneho a športového sveta napr. knieža Albert II. z Monaka, členka kanadského parlamentu, majsterka sveta v krasokorčuľovaní z Bratislavy v roku 1973 Karen Magnusen, bývala hviezda NBA Vlade Divac, mnohí členovia MOV a medzinárodných športových federácii.

Po prvýkrát bol SRD otvorený aj pre verejnosť, a tak obyvatelia a návštevníci ZOH 2010 mali možnosť si pri návšteve SRD pozrieť kultúrny program, v ktorom vystupovali napr. Diabolské husle, Radošínske naivné divadlo, Milan Sládek a pod. a zároveň mohli ochutnať špeciality slovenskej gastronómie.

S výhľadom na už známe lokality konania nasledujúcich olympiád - Londýn 2012, Soči 2014 a Rio de Janeiro 2016, by bolo  vhodné vytvoriť program podpory SRD tak, aby sa do jeho realizácie vo väčšej miere zapojili aj ministerstvá hospodárstva, kultúry a vybrané organizácie ako napr. SARIO, SACR a pod.

Slovenskú republiku v rámci Kultúrnej olympiády, ktorá je súčasťou olympijského programu reprezentovalo herecké zoskupenie Teatro Tatro, ktoré vystupovalo v mnohých častiach Vancouveru. Svojím programom „Olympijská čarovná mašina“ úspešne zabávali návštevníkov ZOH 2010.

B.  X. zimné paralympijské hry

Výprava Slovenskej republiky na X. zimných paralympijských hrách 2010 vo Vancouveri (ZPH 2010) dosiahla najlepšie výsledky v histórii a ziskom 11 medailí, z toho 6 zlatých, 2 strieborných a 3 bronzových medailí sa Slovensko umiestnilo na celkovom 6. mieste (podľa celkového počtu získaných medailí) a na 4. mieste (podľa počtu získaných zlatých medailí) z celkového počtu 44 zúčastnených krajín.

Medailové umiestnenia získali mladí športovci vo veku 19 – 23 rokov, čo je výborné najmä z pohľadu nadchádzajúcich ZPH 2014 v Soči. Športovci Krako, Farkašová, Haraus a Smaržová majú svoju športovú kariéru ešte stále len pred sebou, ale napriek tomu, už dnes patria v zjazdovom lyžovaní do svetovej špičky.

Okrem už spomínaných športovcov, súčasťou družstva boli aj starší a skúsenejší pretekári, ktorí tiež potvrdili oprávnenosť svojej nominácie dosiahnutými výsledkami a celkovo možno konštatovať, že družstvo zjazdárov splnilo a prekročilo najoptimistickejšie. 

1.	Zloženie výpravy 

Z hľadiska zloženia Slovenského pralympijského družstva (SPD) bol dôležitý rok 2009,v ktorom jednotlivé športové a technické komisie Medzinárodného paralympijského výboru (MPV) stanovili nominačné kritériá pre účasť na ZPH 2010. Stanovené kritériá mohli športovci plniť až do konca februára 2010.

Na základe postavenia športovcov vo svetových rebríčkoch a dosiahnutých výsledkov z nominačných podujatí získalo Slovensko 13 miesteniek v troch športoch – zjazdové lyžovanie, bežecké lyžovanie a biatlon.

Zloženie SPD bolo poznačené rôznorodou príslušnosťou k členským, ale aj nečlenským subjektom Slovenského paralympijského výboru (SPV). Z tohto dôvodu vznikalo množstvo zbytočných komplikácií, ktoré negatívne ovplyvňovali proces zabezpečovania účasti výpravy SR na ZPH 2010. V konečnom dôsledku boli základné princípy a pravidlá vyplývajúce zo stanov SPV dodržané a boli vytvorené predpoklady pre nominovanie najlepších športovcov. Konečná nominácia športovcov a dosiahnuté výsledky potvrdzujú, že to bolo správne rozhodnutie.

Na rokovaní Valného zhromaždenia Slovenského paralympijského výboru (VZ SPV) dňa 13. 2. 2010 bolo schválená výprava SR na ZPH 2010 v celkovom počte 39 členov.  

2.	Hodnotenie výsledkov

Výprava SR na ZPH 2010 patrila medzi 44 zúčastnenými krajinami k stredne veľkým výpravám. Športovci SPD, z celkového počtu 503 zúčastnených športovcov, získali pri 51 štartoch v zjazdovom lyžovaní, bežeckom lyžovaní a v biatlone celkom 11 medailových umiestnení (príloha č. 3). Slovensko na ZPH 2010 predstihlo v hodnotení také krajiny, ktoré sú v zimných športoch považované v paralympijskom športe za veľmoci - USA, Rakúsko, Japonsko, Nórsko a pod. Pred nami sa umiestnilo len Rusko, Nemecko a domáca Kanada. 

2. 1. Biatlon

Počet účastníkov:
•	športovci – 2
•	sprievod – 5

V biatlone štartoval len Vladimír Gajdičiar, ktorý sa v stíhacích pretekoch na 2,4 km umiestnil na 7. mieste a tým dosiahol svoje najlepšie umiestnenie na ZPH 2010. V pretekoch na 12,5 km skončil na 12. mieste. Marián Baláž pre zdravotné problémy (viróza a bolesti chrbta) neštartoval ani v jednej disciplíne.

V biatlone výsledky zaostali za očakávaniami, a to i napriek kvalitnému zabezpečeniu servisným tímom, ktorého odborné znalosti vo forme konzultácií využila aj vôbec najúspešnejšia výprava na ZPH 2010 - Rusko.

2. 2. Lyžovanie

2. 2. 1. Bežecké  

Počet účastníkov:
•	športovci – 2
•	sprievod - 5

V bežeckom lyžovaní súťažili Vladimír Gajdičiar a Marián Baláž. Vladimír Gajdičiar štartoval v behu na 15 km (16. miesto), na 10 km (13. miesto) a v šprinte na 1 km (22. miesto) .Marián Baláž štartoval len v šprinte na 1 km (14. miesto).

V bežeckom lyžovaní je badateľný ústup z pozícií, o čom svedčí fakt, že naši športovci sa v žiadnej disciplíne neumiestnili v prvej desiatke. Sklamal najmä Baláž, ktorý absolvoval svoj prvý a jediný štart na ZPH 2010 až v posledný súťažný deň hier.

2. 2. 2. Zjazdové lyžovanie

Počet účastníkov:
•	športovci – 11
•	navádzači - 7
•	sprievod - 5

Z hľadiska účasti slovenských športovcov na ZPH bolo zjazdové lyžovanie najúspešnejším športovým odvetvím, v ktorom sme získali všetky medailové umiestnenia. Tento historicky najúspešnejší výsledok znamenal pre Slovensko v celkovom poradí krajín v zjazdovom lyžovaní 2. miesto za Nemeckom, ktoré získalo o jednu zlatú medailu viac. 

Z jednotlivcov boli v zjazdovom lyžovaní najúspešnejší Jakub Krako s navádzačom Jurajom Mederom a Henrieta Farkašová s navádzačkou Natáliou Šubrtovou, ktorí spolu vybojovali až 8 medailí (každý po 3 zlaté a 1 striebornú medailu). K nim sa pridali Miroslav Haraus s navádzačom Martinom Makovníkom a Petra Smaržová so ziskom dvoch, resp. jednej bronzovej medaily.  

3.	Činnosť Štábu ZPH Vancouver 2010

Rozhodnutím Výkonného výboru Slovenského paralympijského výboru (VV SPV) z októbra 2007 bol zriadený Štáb ZPH Vancouver 2010 (štáb), ktorý začal svoju činnosť v novembri 2007 s cieľom predložiť plán prípravy a harmonogram organizačno-technického zabezpečenia účasti výpravy SR na ZPH 2010. Štáb sa od svojho vzniku pravidelne stretával (celkom 9 zasadnutí) a riešil:

•	kritériá na zaradenie športovcov do SPD, 
•	športovú prípravu a zabezpečenie SPD pred ZPH 2010,
•	logistiku účasti výpravy SR na ZPH 2010. 

Štáb pracoval po celú dobu veľmi zodpovedne a splnil všetky stanovené úlohy vyplývajúce z uznesení VV SPV.

4.	Športová príprava

	Príprava slovenských paralympionikov prebiehala v špecifickom režime, ktorý bol podmienený systémom prihlasovania športovcov na podujatia pod hlavičkou MPV ( možnosť prihlásiť športovcov prostredníctvom členských subjektov SPV a len prostredníctvom  SPV) a poukazovaním finančných prostriedkov zo štátneho rozpočtu určených na zabezpečenie úloh športovej reprezentácie. Tento špecifický režim komplikoval koordináciu zabezpečenia prípravy a účasti, ktorú zabezpečoval SPV prostredníctvom Štábu ZPH Vancouver 2010. V konečnom dôsledku je však potrebné objektívne konštatovať, že po dohode s Ministerstvom školstva SR (MŠ SR) mali športovci zabezpečené nevyhnutné finančné prostriedky pre svoju prípravu (výjazdy, materiálne zabezpečenie a zdravotná starostlivosť). Zo zdrojov SPV bol realizovaný tzv. „sociálny program pre športovcov“ a tiež tréneri reprezentačných družstiev.

5.	Zdravotné zabezpečenie   

V tejto oblasti bolo cieľom zabezpečiť pre športovcov a realizačné tímy kontinuálnu zdravotnú starostlivosť, vrátane preventívnych prehliadok a nevyhnutných podporných prostriedkov. V spolupráci so spoločnosťou SportMed boli tieto služby zabezpečené na základe zmluvy a športovci ich využili v maximálnej možnej miere.

Účasť dvoch lekárov a maséra - fyzioterapeuta vo výprave sa ukázalo ako veľmi prospešné. Tento tím mal v paralympijskej dedine pre svoju prácu vytvorené optimálne podmienky.

6.	Dopingová kontrola

V oblasti boja proti dopingu prebiehala aktívna spolupráca s ADA SR, ktorej zástupcovia boli prizývaní na zasadnutia Štábu, kde pravidelne informovali o monitorovacom procese a prebiehajúcich dopingových kontrolách športovcov. Počas prípravy a tesne pred odchodom na hry boli všetkým športovcom vykonané mimosúťažné dopingové kontroly s negatívnym výsledkom. 

7.	Organizačné zabezpečenie výpravy

Akreditácia

Akreditácia výpravy prebiehala v koordinácii s organizačným výborom hier (VANOC) a prihlášky športovcov na jednotlivé disciplíny boli uzatvorené do konca februára 2010.

Oblečenie

Športové a spoločenské oblečenie pre SPD bolo zabezpečené na základe výberového konania. Výber oblečenia splnil stanovené kritériá a možno hodnotiť, že bolo skutočne nielen funkčné, ale aj vkusné.
 
Doprava osobná

Letecká doprava bola riešená prostredníctvom zmluvného partnera firmou ETN. Zabezpečené bolo letecké spojenie v troch skupinách na trase Viedeň (Budapešť) – Londýn - Vancouver spoločnosťou British Airways.
Doprava nákladná 

Preprava materiálu - carga do dejiska hier a späť bola zabezpečená letecky prostredníctvom firmy Maurice World, ktorá bola výhradným prepravcom pre ZOH a ZPH 2010. 

Ubytovanie

V paralympijskej dedine bolo zabezpečené ubytovanie pre 32 členov výpravy. Celkovo mala výprava SR v ubytovacích priestoroch k dispozícií až 45 postelí. Nebol teda problém vyčleniť priestory pre ambulanciu lekára výpravy a maséra, vrátane izby pre možných pacientov. 

Sprievodné  akcie

Súčasťou plánovaného programu počas ZPH 2010 boli spoločensko - kultúrne akcie, ktoré organizoval SPV so zameraním na rozvoj a posilnenie medzinárodnej spolupráce a športovej diplomacie. Prvá akcia sa uskutočnila 14. marca 2010 vo Vancouveri, kde sa za prítomnosti štátnej tajomníčky Ministerstva školstva SR Bibiány Obrimčákovej, zástupcov MPV a VANOC-u uskutočnilo stretnutie s predstaviteľmi početnej slovenskej komunity žijúcej v provincii Britská Kolumbia a ďalších pozvaných hostí, so zástupcami SPD, honorárnym konzulom SR v Kanade a zástupcom veľvyslanectva SR v Kanade. Vo Whistleri sa uskutočnili ďalšie dve podobné akcie. Na záver pobytu sa vo Vancouveri uskutočnila recepcia SPD, ktorá sa niesla v slávnostnom duchu a bola spojená s bilancovaním účinkovania športovcov na ZPH 2010.

Médiá

Na ZPH 2010 pôsobila skupina zástupcov slovenských médií napr. STV, SME, ŠPORT a SITA 

Zástupcovia médií mali zabezpečené kvalitné ubytovanie priamo vo Whistleri, kde súťažilo najviac slovenských reprezentantov. Pracovné podmienky mali vytvorené na veľmi dobrej úrovni.

8.	Finančné zabezpečenie

Financovanie prípravy a účasti na ZPH 2010 z prostriedkov štátneho rozpočtu prebiehalo prostredníctvom kapitoly MŠ SR. Časť finančných prostriedkov, ktorá bola určená na športovú prípravu a na nevyhnutné materiálno-technické zabezpečenie, bola poukazovaná priamo národným športovým zväzom. Druhá časť finančných prostriedkov určená na zabezpečenie účasti výpravy SR na ZPH 2010 bola poskytovaná SPV. Takýto systém financovania komplikoval SPV a Štábu koordinovanie úloh spojených so zabezpečením a prípravou športovcov a celého tímu na ZPH 2010.

MŠ SR poskytlo na zabezpečenie účasti výpravy SR na ZPH 2010 v rokoch 2009 a 2010 SPV celkom 612 389 EUR. Z toho v roku 2009 to bolo 321 944 Eur a v mesiacoch január - február roku 2010 to predstavovalo 290 445 Eur. MŠ SR ta to patrí poďakovanie, pretože tým sa vytvorili podmienky na bezproblémové zabezpečenie odchodu výpravy do dejiska hier. SPV vynaložil vlastné prostriedky najmä na riešenie sociálneho programu pre športovcov a členov realizačných tímov, na dokúpenie športového materiálu, mediálnu a prezentačnú kampaň (príloha č. 4).

9.	Záver

Po PH 2008 v Pekingu bol konštatovaný zvýšený záujem médií a širokej verejnosti o dianie v paralympijskom športe, čo nakoniec potvrdili aj ZPH 2010. Priame televízne prenosy z hier na stanici Eurosport potvrdili očakávanú skutočnosť, že súťaže paralympijských športovcov, čo sa týka napätia a dramatickosti, v ničom nezaostávajú za olympijskými súťažami. 

Neustále rastie záujem krajín vyslať svojich športovcov na paralympijské hry a to, či už letné alebo zimné, ktoré sa tak stávajú prostriedkom prezentácie úspešnosti a dosiahnutej úrovne krajín v procese integrácie zdravotne znevýhodnených osôb.

ZPH 2010 potvrdili, že sa neustále zvyšuje konkurencia a rastie počet štartujúcich športovcov. Najvýraznejšie sa to prejavilo v disciplínach športovcov s telesným postihnutím (stojacich aj sediacich). Časové odstupy na medailových, ale aj na ďalších umiestneniach sú stále menšie. Ak chceme dosahovať úspechy na tej najvyššej úrovni aj v budúcnosti, potom sa stáva veľmi aktuálnou úlohou profesionalizácia športovcov v športe zdravotne znevýhodnených. 

Vzhľadom na ďalší vývoj zimných paralympijských športov, je veľmi  pravdepodobné, že do programu ZPH bude ako nový šport zaradený snowboarding.